**St. George's** on kaupunki ja kunta Bermudalla. Se on pinta-alaltaan 1,3 neliökilometriä, ja siellä asui 1 752 ihmistä vuonna 2000. Se sijaitsee Bermudan itäosassa, samannimisella saarella, ja sitä ympäröi St. George's Parish. Se oli Bermudan ensimmäinen pääkaupunki, ja se on Amerikan vanhin edelleen asuttu englantilainen kaupunki.

Historia
--------

St. George's asutettiin vuonna 1612, ja se oli Bermudan ensimmäinen asutuskeskus. Sinne saapui kuvernööri, pappi ja 60 uudisasukasta elokuussa 1612. Muutaman kuukauden päästä St. George'siin saapui 600 asukasta lisää. Vuoteen 1615 asukasluku oli kuitenkin pienentynyt 150:neen, kun pääosa asukkaista oli muuttanut Bermudan pääsaarelle. St. George's oli Bermudan pääkaupunki vuoteen 1815, jolloin pääkaupunki siirrettiin Hamiltoniin.

St. George's kukoisti sekä Yhdysvaltain vapaussodan että sisällissodan aikana, kun sen kautta käytiin kauppaa. Uudestaan talous alkoi kokea nousukautta 1800-luvun puolivälissä, kun turismi saapui saarelle. Kaupungissa käsitettiin turismin aiheuttama paine, ja siellä alettiin olla huolissaan historiallisten kohteiden säilymisestä jo 1920. Vuonna 2000 St. George's ja siihen liittyvät linnoitusrakennelmat kaupungin ympärillä liitettiin Unescon maailmanperintöluetteloon.

Kaupunkikuva
------------

Pyhän Pietarin kirkko
St. George'sin historiallinen sydän on King's Square -aukio. Sen ympärillä ovat muun muassa kaupungintalo ja turistitoimisto. Aukion edessä on pieni Ordnance Island, jota käytettiin joskus kaupunkilaisten ammusvarastona. Nykyään se on risteilyalusten pysähtymispaikka, ja siellä on George Somersin patsas ja hänen laivansa *Deliverance*n malli. King's Square on myös kaupungin linkki muualle Bermudaan, sillä sen läpi kulkee kaksi merkittävää itä-länsi-suuntaista tietä, Duke of York Street on kaupungin pääkatu. St. George'sin historiallisessa keskustassa on useita hyvin säilyneitä rakennuksia 1600-, 1700- ja 1800-luvuilta. Vanhimpana rakennuksena pidetään State Housea, joka oli Bermudan parlamenttirakennus, ennen kuin pääkaupunki siirrettiin Hamiltoniin.

Kaupungissa on muutamia kirkkoja, ja niistä merkittävin on Pyhän Pietarin kirkko, joka vanhin käytössä oleva anglikaaninen kirkko läntisellä pallonpuoliskolla. Nykyinen kivikirkko rakennettiin 1713, mutta sen paikalla oli puukirkko vuodelta 1612.

Lähteet
-------

* ICOMOS: Advisory Body Evalution: St George (United Kingdom) (pdf) *World Heritage Centre*.  9/1999. United Nations. Viitattu 8.5.2011. (englanniksi)
* McKelvie Robin & McKelvie Jenny: *Bermuda*. Lontoo: New Holland Publishers, 2007. ISBN 978-1-84-537-451-8. Google-kirjat (viitattu 8.5.2011). (englanniksi)[vanhentunut linkki]
* Porter, Darwin & Prince, Danforth: *Frommer's Bermuda 2011*. Hoboken: Wiley Publishing, 2010. ISBN 978-0-470-61436-5. Google-kirjat (viitattu 8.5.2011). (englanniksi)

### Viitteet

1. ↑  Forbes, Keith Archibald: Bermuda Bermuda Online. Viitattu 8.5.2011. (englanniksi)
2. ↑  Bermuda GeoHive. Viitattu 8.5.2011. (englanniksi)
3. ↑  Bermuda - History and Heritage *Smithsonian.com*.  6.11.2007. Smithsonian Institute.  Arkistoitu 24.5.2012. Viitattu 8.5.2011. (englanniksi)
4. 1 2  ICOMOS, s. 1.
5. ↑  Porter & Prince, s. 82.
6. 1 2  McKelvie & McKelvie, s. 44.
7. 1 2  ICOMOS, s. 2.
8. ↑  McKelvie & McKelvie, s. 46.

Aiheesta muualla
----------------

* Kuvia tai muita tiedostoja aiheesta **St. George’s (Bermuda)** Wikimedia Commonsissa